CELEX: 32018D0818
Language: fi
Date: 2018-05-28 00:00:00
Title: Neuvoston täytäntöönpanopäätös (EU) 2018/818, annettu 28 päivänä toukokuuta 2018, sakon määräämisestä Itävallalle velkatietojen väärentämisestä Salzburgin osavaltiossa

4.6.2018   
            
            
               FI
            
            
               Euroopan unionin virallinen lehti
            
            
               L 137/23
            
         NEUVOSTON TÄYTÄNTÖÖNPANOPÄÄTÖS (EU) 2018/818,
   annettu 28 päivänä toukokuuta 2018,
   sakon määräämisestä Itävallalle velkatietojen väärentämisestä Salzburgin osavaltiossa
   EUROOPAN UNIONIN NEUVOSTO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon julkisen talouden valvonnan tehokkaasta täytäntöönpanosta euroalueella 16 päivänä marraskuuta 2011 annetun Euroopan parlamentin ja neuvoston asetuksen (EU) N:o 1173/2011 (1) ja erityisesti sen 8 artiklan 1 kohdan,
   ottaa huomioon Euroopan komission suosituksen,
   sekä katsoo seuraavaa:
   
               (1)
            
            
               Euroopan unionin toiminnasta tehdyn sopimuksen (SEUT) 126 artiklan 1 kohdassa edellytetään, että jäsenvaltiot välttävät liiallisia julkistalouden alijäämiä.
            
         
               (2)
            
            
               Julkistalouden alijäämiä ja julkista velkaa koskevat tiedot, jotka ovat merkityksellisiä sovellettaessa SEUT 121 ja 126 artiklaa sekä sovellettaessa Euroopan unionista tehtyyn sopimukseen ja SEUT-sopimukseen liitettyä, liiallisia alijäämiä koskevasta menettelystä tehtyä pöytäkirjaa N:o 12, ovat olennaisia unionissa talouspolitiikan koordinoinnin kannalta.
            
         
               (3)
            
            
               Jotta voidaan vahvistaa julkisen talouden valvonnan täytäntöönpanoa euroalueella ja estää julkistalouden alijäämää ja julkista velkaa koskevien tietojen tahallinen tai törkeän tuottamuksellinen vääristely, neuvosto voi komission suosituksesta päättää määrätä sakon vääristelystä vastuussa olevalle jäsenvaltiolle.
            
         
               (4)
            
            
               Komissio käynnisti 3 päivänä toukokuuta 2016 asetuksen (EU) N:o 1173/2011 mukaisen tutkinnan tilastojen väärentämisestä Itävallassa. Tutkinnan alustavat havainnot toimitettiin Itävallalle 20 päivänä joulukuuta 2016 komission delegoidun päätöksen 2012/678/EU (2) vaatimusten mukaisesti, jotta Itävalta voisi esittää niistä huomautuksensa. Itävalta toimitti kirjalliset huomautuksensa alustavista havainnoista 25 päivänä tammikuuta 2017.
            
         
               (5)
            
            
               Komissio antoi 22 päivänä helmikuuta 2017 kertomuksen, joka koski julkisen talouden valvonnan tehokkaasta täytäntöönpanosta euroalueella annetun Euroopan parlamentin ja neuvoston asetuksen (EU) N:o 1173/2011 mukaista tutkintaa tilastojen väärentämisestä Itävallassa ja jossa otettiin huomioon Itävallan esittämät huomautukset.
            
         
               (6)
            
            
               Komissio on todennut kertomuksessaan, että osavaltion tilintarkastustuomioistuin (Landesrechnungshof - LRH) sekä Salzburgin osavaltion hallintovirasto (Amt der Salzburger Landesregierung) ja Salzburgin osavaltion hallitus (Salzburger Landesregierung), jotka ovat Itävallan julkisen sektorin yksikköjä, toimivat törkeän tuottamuksellisesti, koska ne eivät varmistaneet asianmukaisten tiedonkeruun tarkastusmenettelyjen ja ilmoitusmenettelyjen toteutumista. Tämän vuoksi nämä yksiköt edistivät osaltaan sitä, että Salzburgin osavaltion hallintoviraston budjettiyksikkö pystyi vääristelemään ja salaamaan rahoitustaloustoimia. Tämä puolestaan johti vuosia 2008–2012 koskevien Itävallan velkatietojen vääristelyyn Eurostatille vuosina 2012 ja 2013 eli asetuksen (EU) N:o 1173/2011 voimaantulon jälkeen. Lisäksi komissio on todennut, että Itävallan tilastolaitos (Statistik Austria - STAT) oli tietoinen siitä, että Salzburgin osavaltio mahdollisesti vääristeli kirjanpitoaan ainakin 6 päivästä joulukuuta 2012 lähtien, mutta ilmoitti asiasta komissiolle (Eurostatille) vasta 10 päivänä lokakuuta 2013.
            
         
               (7)
            
            
               Sakon määrä saa olla enintään 0,2 prosenttia Itävallan bruttokansantuotteesta vuonna 2015.
            
         
               (8)
            
            
               Määrättävän sakon viitemäärän on oltava 5 prosenttia vääristelyn laajemmasta vaikutuksesta Itävallan julkiseen velkaan liiallisia alijäämiä koskevaan menettelyyn liittyvän ilmoituksen kattamina vuosina. Tarkistus, joka tehtiin velkaan, jonka Itävalta oli ilmoittanut huhtikuussa 2014 julkaistua liiallisia alijäämiä koskevan menettelyn mukaista ilmoitusta varten, oli 1 192 miljoonaa euroa. Tämän perusteella sakon viitemäärä olisi vahvistettava 59,6 miljoonaksi euroksi.
            
         
               (9)
            
            
               Ottaen huomioon delegoidun päätöksen 2012/678/EU 14 artiklan 3 kohdan d alakohdassa vahvistetut edellytykset komissio on todennut kertomuksessaan, että sakon perustaksi voidaan ottaa kyseisen jäsenvaltion toimet, jotka on toteutettu ajanjaksona, joka alkoi 13 päivänä joulukuuta 2011 asetuksen (EU) N:o 1173/2011 tullessa voimaan ja päättyi tutkinnan käynnistyessä. Komissio on lisäksi todennut, että viimeinen ilmoitus, jossa olennaista vääristelyä tapahtui, oli lokakuussa 2013 julkaistu liiallisia alijäämiä koskevan menettelyn mukainen ilmoitus, joka kattoi vuodet 2009–2012. Kyseisen asetuksen yhteydessä merkityksellisiä ovat vuosien 2011 ja 2012 vääristelyt, jotka ilmoitettiin vuosina 2012 ja 2013 julkaistuissa liiallisia alijäämiä koskevan menettelyn mukaisissa ilmoituksissa, koska niiden perusteella on aiheellista korottaa sakon määrää.
            
         
               (10)
            
            
               Ottaen huomioon delegoidun päätöksen 2012/678/EU 14 artiklan 3 kohdan a alakohdassa vahvistetut edellytykset komissio on todennut kertomuksessaan, ettei tietojen vääristelyllä ollut merkittävää vaikutusta unionin talouspolitiikan vahvistetun ohjausjärjestelmän toimintaan, koska sen vaikutus Itävallan velkaan kokonaisuudessaan oli rajallinen. Näiden seikkojen perusteella on aiheellista vähentää sakon määrää.
            
         
               (11)
            
            
               Ottaen huomioon delegoidun päätöksen 2012/678/EU 14 artiklan 3 kohdan b alakohdassa vahvistetut edellytykset komissio on todennut kertomuksessaan, että tietojen vääristely johtui törkeästä tuottamuksesta. Komissio ei todennut kertomuksessaan vääristelyn olleen tahallista liiallisia alijäämiä koskevan menettelyn yhteydessä. Tältä osin sakon määrää ei olisi mukautettava.
            
         
               (12)
            
            
               Ottaen huomioon delegoidun päätöksen 2012/678/EU 14 artiklan 3 kohdan c alakohdassa vahvistetut edellytykset komissio on todennut kertomuksessaan, että tietojen vääristelyä edisti se, että kolme Itävallan julkisen sektorin yksikköä toimi törkeän tuottamuksellisesti, koska ne eivät varmistaneet asianmukaisten tiedonkeruun tarkastusmenettelyjen ja ilmoitusmenettelyjen toteutumista. Komissio ei kuitenkaan katso tämän olevan kyseisten yksiköiden yhteistoimintaa. Näiden seikkojen perusteella on aiheellista vähentää sakon määrää.
            
         
               (13)
            
            
               Ottaen huomioon komission delegoidun päätöksen 2012/678/EU 14 artiklan 3 kohdan e alakohdassa vahvistetut edellytykset komissio on todennut kertomuksessaan, että STAT ja kaikki asianomaiset yksiköt ovat osoittaneet suurta yhteistyökykyä tutkinnan aikana. Yleensä tämän seikan perusteella olisi aiheellista vähentää sakon määrää. On kuitenkin varmistettu, että due diligence -periaatteen mukaisesti STAT olisi voinut ja sen olisi pitänyt toimia nopeammin ja ennakoivammin komission (Eurostatin) tiedottamisessa siitä, että Salzburgin osavaltion kirjanpidon osalta on ilmoitettu virheellisiä tietoja. Tätä johtopäätöstä olisi kuitenkin lievennettävä ottaen huomioon tosiasiallisen tilanteen monimutkaisuus, joka johti virheellisten tietojen ilmoittamiseen – mukaan lukien johdannaisista aiheutuneet tappiot ja niiden ymmärtämiseen ja käsittelyyn liittyvät tekniset vaikeudet – ja joka olisi otettava huomioon arvioitaessa kyseisen jäsenvaltion viranomaisten osoittamaa huolellisuutta. Kun otetaan huomioon sekä tekijät, jotka puoltavat sakon määrän alentamista – tutkinnan aikana osoitettu suuri yhteistyöhalukkuus ja tosiasioiden erittäin monimutkaisesta luonteesta johtuvat vaikeudet – että tekijät, jotka puoltavat sen korottamista, sakon määrää olisi kuitenkin tietyssä määrin alennettava.
            
         
               (14)
            
            
               Komissio suosittaa, että Itävallalle määrättävä sakko olisi vahvistettava 29,8 miljoonaksi euroksi. Näiden olosuhteiden perusteella sakon määräksi olisi vahvistettava 26,82 miljoonaa euroa,
            
         ON HYVÄKSYNYT TÄMÄN PÄÄTÖKSEN:
   1 artikla
   Määrätään Itävallalle 26,82 miljoonan euron suuruinen sakko kolmen julkisen sektorin yksikön törkeän tuottamuksellisesta julkista velkaa koskevien tietojen vääristelystä sen mukaisesti, mitä todetaan Euroopan komission kertomuksessa, joka koskee asetuksen (EU) N:o 1173/2011 mukaista tutkintaa tilastojen väärentämisestä Itävallassa.
   2 artikla
   Tämä päätös on osoitettu Itävallan tasavallalle.
   
      Tehty Brysselissä 28 päivänä toukokuuta 2018.
      
         
            Neuvoston puolesta
         
         
            Puheenjohtaja
         
         E. KARANIKOLOV
      
   
   
      (1)  EUVL L 306, 23.11.2011, s. 1.
   
      (2)  Komission delegoitu päätös 2012/678/EU, annettu 29 päivänä kesäkuuta 2012, julkisen talouden valvonnan tehokkaasta täytäntöönpanosta euroalueella annetussa Euroopan parlamentin ja neuvoston asetuksessa (EU) N:o 1173/2011 tarkoitetuista tilastojen väärentämiseen liittyvistä tutkinnoista ja sakoista (EUVL L 306, 6.11.2012, s. 21).